ดีเดย์พรุ่งนี้! “ไทยพาณิชย์” ขึ้นดอกเบี้ยเงินฝาก 0.50%
ธนาคารไทยพาณิชย์ ประกาศตรึงดอกเบี้ยเงินกู้ลูกค้ารายย่อย พร้อมปรับขึ้นดอกเบี้ยเงินฝากประจำสูงสุด 0.50% ส่วนดอกเบี้ยเงินกู้ลูกค้ารายใหญ่ MLR และ MOR ปรับขึ้นในอัตรา 0.25% มีผลพรุ่งนี้!
ธนาคารไทยพาณิชย์ ประกาศตรึงดอกเบี้ยเงินกู้ลูกค้ารายย่อย พร้อมปรับขึ้นดอกเบี้ยเงินฝากประจำสูงสุด 0.50% ส่วนดอกเบี้ยเงินกู้ลูกค้ารายใหญ่ MLR และ MOR ปรับขึ้นในอัตรา 0.25% มีผลพรุ่งนี้!
3 ต.ค. 2565

นายกฤษณ์ จันทโนทก ประธานเจ้าหน้าที่บริหาร ธนาคารไทยพาณิชย์ จำกัด (มหาชน) กล่าวว่า ตามที่คณะกรรมการนโยบายทางการเงิน (กนง.) มีมติขึ้นอัตราดอกเบี้ยนโยบาย 0.25% เป็น 1% ต่อปี เมื่อวันที่ 28 กันยายน 2565 ธนาคารไทยพาณิชย์ ประเมินแล้วว่า การปรับดอกเบี้ยควรดำเนินการด้วยความรอบคอบและระมัดระวัง เพื่อประคับประคองลูกค้าในกลุ่มเปราะบางที่ได้รับผลกระทบจากสถานการณ์โควิด-19 ที่ผ่านมา ธนาคารจึงยังคงอัตราดอกเบี้ยเงินกู้ลูกค้ารายย่อยชั้นดี (Minimum Retail Rate) ที่ 5.995% และจะยังคงติดตามสัญญาณทางเศรษฐกิจและข้อมูลทางเศรษฐกิจอย่างรอบด้านเพื่อประเมินการตัดสินใจอีกครั้ง โดยจะคำนึงถึงความสามารถในการชำระหนี้ของลูกค้าเป็นสำคัญ
ทั้งนี้สอดคล้องกับคณะกรรมการนโยบายทางการเงิน (กนง.) และเป็นไปตามกลไกทางเศรษฐกิจและต้นทุนทางการเงิน ธนาคารจึงปรับขึ้นดอกเบี้ยเงินฝากประจำในอัตราสูงสุด 0.50% สำหรับอัตราดอกเบี้ยเงินกู้นั้นธนาคารปรับขึ้นเฉพาะดอกเบี้ยที่เรียกเก็บจากลูกค้ารายใหญ่ชั้นดี (Minimum Loan Rate) ในอัตรา 0.25% จากปัจจุบันอยู่ที่ 5.25% เป็น 5.50% และดอกเบี้ยที่เรียกเก็บจากลูกค้ารายใหญ่ชั้นดีประเภทเงินเบิกเกินบัญชี (Minimum Overdraft Rate) ในอัตรา 0.25% จากปัจจุบันอยู่ที่ 5.845% เป็น 6.095%
โดยอัตราดอกเบี้ยใหม่จะมีผลในวันที่ 4 ตุลาคม 2565 เป็นต้นไป
อย่างไรก็ดีธนาคารยังคงพร้อมช่วยเหลือลูกค้าที่อาจได้รับผลกระทบจากการปรับขึ้นดอกเบี้ย ผ่านมาตรการต่างๆ ของธนาคาร โดยสามารถแจ้งความประสงค์ได้ที่ผู้จัดการธุรกิจสัมพันธ์ หรือ สาขาธนาคารไทยพาณิชย์ทั่วประเทศ โทร.02-7777777